
НАРЕДБА  №14
ЗА  РЕДА,  ПО  КОЙТО  ОБЩИНА РУЕН  УЧРЕДЯВА 
ТЪРГОВСКИ  ДРУЖЕСТВА 
И УПРАЖНЯВА ПРАВОТО СИ НА СОБСТВЕНОСТ  В ТЪРГОВСКИТЕ ДРУЖЕСТВА
(приета с Решение №55 от Протокол №07/15.07.2008 г.; изм. с Протокол №28/14.12.2017 г.)


ГЛАВА  ПЪРВА


ОБЩИ  РАЗПОРЕДБИ

Чл.1. С тази Наредба се урежда реда за учредяване на търговски дружества и за упражняване правата на собственост на Община Руен в търговските дружества.


Чл.2. Търговските дружества с изцяло общински капитал са еднолични дружества с ограничена отговорност и еднолични акционерни дружества.


Чл.3. Образуването, преобразуването и прекратяването на търговски дружества с общинско имущество се извършва с решение на Общинския съвет по реда на Търговския закон.

Чл.4. С решение на Общинския съвет се определят представителите на общината в търговските дружества, в които общината е съдружник или акционер.

Чл.5. Решение по чл.3 и чл.4 Общинският съвет взема по предложение на: 1/3 от общия брой общински съветници, кмета на общината, управителят/управителният съвет или съвета на директорите на дружеството след оценка на неговата ефективност и целесъобразност. 

ГЛАВА  ВТОРА


ЕДНОЛИЧНО  ДРУЖЕСТВО  С  ОГРАНИЧЕНА  ОТГОВОРНОСТ

ОБРАЗУВАНЕ И ПРЕОБРАЗУВАНЕ


Чл.6. Еднолично дружество с ограничена отговорност се образува и преобразува с решение на Общинския съвет по реда на Търговския закон.


Чл.7 /1/. С решението за образуване или преобразуване на еднолично дружество с ограничена отговорност Общинският съвет определя и взема решение за:


1.Фирмата, седалището и адреса на управлението на дружеството;



2.Предмета на дейност и срока на действие;



3.Размера на капитала, с който Общината участва и неговия вид – парична или непарична вноска;


4.Управлението и начина на представителство;



5.Управителя до провеждане на конкурс за срок не по-дълъг от три месеца и определя възнаграждението му.



/2/ Решението на Общинския съвет се придружава  и от договор за управление с управителното тяло.

ОРГАНИ 


Чл.8. /1/. Органи на общинските еднолични дружества с ограничена отговорност са:



1.Едноличният собственик на капитала;



2.Управителят /управителите/;



/2/. Общинският съвет и кмета на общината упражняват правата на едноличния собственик на капитала в общинските ЕООД съобразно тяхната компетентност и делегирани правомощия.


ПРАВОМОЩИЯ НА ОРГАНИТЕ

Чл.9. /1/. Общинският съвет има следните правомощия:


1.Изменя и допълва учредителния акт на дружеството;



2.Преобразува и прекратява дружеството;



3.Приема годишният отчет и баланса и взема решения за разпределение на печалбата;



4.Взема решение за увеличаване или намаляване на капитала;



5.Избира управителя, определя правомощията му и срока, за който те са делегирани, възнаграждението му и го освобождава от отговорност;


6.Взема решения за откриване или закриване на клонове и за участие в други търговски дружества;



7.Взема решения за участие на дружеството в граждански дружества;



8.Взема решения за придобиване или отчуждаване на недвижими имоти и вещни права върху тях;



9.Взема решения за придобиване или разпореждане с дялове - собственост на дружеството, в други дружества;



10.Взема решения за предявяване на искове на дружеството срещу управителя или контрольора и назначава представител за водене на процеси срещу тях;



11.Дава съгласие за учредяване на ипотеки и залог на дълготрайни активи на дружеството;



12.Избира контрольор/и на дружеството,определя правомощията му и срока, за който те са делегирани, определя възнаграждението му.


13.Назначава ликвидатори при прекратяване на дружеството, освен в случай на несъстоятелност;



14.Взема решения за допълнителни парични вноски;



15.Дава съгласие за сключване на договори за кредитиране на трети лица и договори за задължително застраховане на имущества;



16.Дава съгласие за обезпечения в полза на трети лица;



17.Определя дела на собствениците на недвижими имоти и дяловете или компенсаторни записи, които те получават в случаите по параграф 11 от допълнителните разпоредби на ЗПСК.


18.Взема решения за изваждане от патримониума на недвижимото имущество, което не се използва съобразно предмета на дейност, като със стойността му се намалява капитала;



19.Взема решения за отдаване под наем на недвижими имоти-собственост на дружеството.


/2/. Правата по ал.1, т.15 и т.16 се упражняват и от кмета на Общината.

Чл.10. Управителят има право:



1.Да представлява дружеството пред собственика на капитала, пред държавни, съдебни, банкови и финансови институции, пред други юридически и физически лица, както и пред легитимни синдикални организации и да упълномощава с тези права длъжностни лица от дружеството;



2.Да сключва, изменя и прекратява трудовите договори, да налага дисциплинарни наказания; да стимулира, санкционира и командирова персонала на дружеството при спазване на действащата нормативна уредба; 



3.Да разходва средства на дружеството за представителни цели, тържества и подаръци в съответствие с нормативната уредба;



4.Да ползва социалните фондове и форми на социално обслужване, залегнали в колективния трудов договор;



5.Да ползва всички права за командироване в страната за сметка на средствата на дружеството в съответствие с действащата нормативна уредба;

                         6. Да взема решения за отдаване под наем на недвижими имоти, в случаите по чл.61,ал.1, т2.

Чл.11.  Управителят е длъжен:



1.Да управлява оперативно дружеството и неговото имущество в съответствие с действащите нормативни актове;



2.Да създава условия за социално развитие на колектива в дружеството и за подобряване условията на труд;



3.Да разработи, организира изпълнението и отчита всяко шестмесечие бизнес-програма за развитие на дружеството за периода на действие на договора му за управление;



4.Да разработва и представя всякакъв вид информация и документация, свързани с дейността на дружеството по искане на кмета на Общината, упълномощени от него лица или общински съветници.


СКЛЮЧВАНЕ НА ДОГОВОРИ


Чл.12. /1/. Сключването на договори за продажба или замяна на дълготрайни материални активи, собственост на общински еднолични дружества с ограничена отговорност, както и отдаването под наем на такива, се извършва след провеждане на търг или конкурс, при условията и по реда на ЗПСК и на глава девета от тази наредба.



По същия ред се сключват и договорите за доставка на материали и определяне на подизпълнители на обектите в строителството.


/2/. В отделни случаи с решение на ОбС сключването на тези договори може да се извърши след преговори с потенциални купувачи или наематели.



/3/. Разпоредбите по ал.1 и ал.2 не се прилагат при сключването на такива договори с други търговски дружества с общинско имущество.


УПРАВИТЕЛИ И КОНТРОЛЬОРИ. 

Чл.13. /1/. Управители и контрольори на общински ЕООД, както и членове на управителни или контролни органи на общински ЕООД, могат да бъдат физически лица.



/2/. Не могат да бъдат управители на общински ЕООД без решение на Общински съвет физически лица, които:


1.От свое или от чуждо име извършват търговски сделки;



2.Участват в събирателни и командитни дружества и в дружества с ограничена отговорност;



3.Заемат длъжност в ръководни органи на други дружества;



4.Са лишени с присъда или с административно наказание от правото да заемат материално-отчетническа длъжност до изтичане срока на наказанието;



5.Са управители, контрольори или членове на управителни или контролни органи на друго общинско еднолично търговско дружество;



6.Са народни представители, министри, зам.министри, директори на агенции, ръководители на ведомства, областни управители, зам.областните управители, общински съветници, кметове, зам.кметове, кметстки наместници, кметове на кметства, секретари на общини, държавни служители, служители в общинската администрация, както и работещите по трудов договор.


/3/. Ограниченията по ал.2, т.1, 2 и 3 се прилагат, когато се извършва дейност, сходна с тази на дружеството.



Чл.14.  Не могат да бъдат контрольори в общинско ЕООД:



1.Управителите, техните заместници и наетите лица в дружеството;



2.Съпрузите, роднините по права или съребрена линия до трета степен включително на лицата по т.1;



3.Лишените с присъда или с административно наказание от правото да заемат материално-отчетническа длъжност;



4.Управителите и членовете на управителни или контролни органи на друго общинско еднолично търговско дружество;

Чл.15. /1/. Управителят на общинско ЕООД се избира от Общинския съвет след провеждане на конкурс.  Решението се взема с мнозинство повече от половината от всички общински съветници, при явно гласуване.


/2/. Съветът на директорите на общинско ЕАД се избира от Общинския съвет, а на смесените АД - от общото събрание.


/3/. Предложение за избор на управител  се прави от комисия в състав - председател и четирима членове. Съставът на комисията се определя за всеки конкурс със заповед на кмета на общината. В състава на комисията влизат трима общински съветника, определени от ОбС и специалисти от общинската администрация, които не са кандидати за сключване на договор за управление.



/4/. Общината обявява конкурса за управител на общинско ЕООД с обява, публикувана в един регионален вестник и един национален ежедневник, в които се посочват изискванията, на които следва да отговарят кандидатите за различните дружества, съобразно предмета на дейност.



/5/. Изискванията, на които следва да отговарят кандидатите се подготвят от назначената по т.3 комисия. Комисията определя и обявява приоритетите при избора.


/6./ В 15-дневен срок от публикуване на обявата кандидатите за управител подават в общината следните документи: диплом за висше образование, документ за специализация и научна степен /ако има такава/, награда по специалността, медицинско удостоверение, свидетелство за съдимост, справка с вписани в хронологична последователност заеманите от него длъжности, трудова или служебна книжка, както и други документи, определени от комисията.


/7/. Комисията проверява документите на кандидатите в тридневен срок от изтичане на срока за подаването им и допуска до конкурса всички, които отговарят на обявените изисквания. В тридневен срок от изтичане срока за проверка на документите комисията уведомява писмено допуснатите до конкурса кандидати.


/8/. Ако кандидатът е само един, по преценка  комисията може да удължава срока за подаване на документите с пет дни и публикува съответна обява в местната преса. 



/9/. Общината предоставя на допуснатите кандидати писмена информация с анализ за състоянието на дружеството и последният годишен баланс.



/10/. Допуснатите до конкурса кандидати,  са длъжни да представят бизнес-програма и предложения за решаване на проблемите на дружеството в 10-дневен срок от получаване на уведомлението за допускането им. Кандидатите , се запознават с представения им проекто-договор за управление на дружеството и изразяват становище по него.



/11/. Кандидатите имат право да се запознаят на място с отделни обекти на дружеството и да поискат необходимата им допълнителна информация.



В случай на отказ да бъде предоставена исканата от кандидата  и необходима допълнителна информация относно дружеството, същият незабавно писмено следва да уведоми кмета на общината за отказа. В случай, че информацията  е необходима за изготвяне на оптимална бизнес програма или има значение за решаване проблемите на дружеството, кмета разпорежда да се предостави необходимата на кандидата информация. Дните на забавяне на кандидата по тази причина се приспадат от определения десетдневен срок и същият се счита за спазен с просрочените дни. Това просрочено време следва да бъде писмено удостоверено и обхваща времето от деня на заявяване на искането на кандидата до кмета до датата на заповедта на кмета за предоставяне на информацията. 


/12/. Комисията задълбочено обсъжда бизнес – програмите в 10 дневен срок от изтичане но срока за представяне. В срок от 10 дни от изтичане на срока за представяне на бизнес-програмите, комисията определя ден и час за събеседване с кандидатите. Събеседването с всички кандидати се извършва в рамките на 1 ден. В деня на събеседването след приключването му, комисията извършва класиране на кандидатите. определя класиралият се на първо място кандидат. За тези действия комисията съставя и подписва протокол.


В деня на провеждане на първо заседание след съставяне на протокола, комисията предлага на ОбС за утвърждаване класиралият се на първо място кандидат.


Обявяване на класирането


Протоколът се обявява на таблото за обяви на партерния етаж от сградата на общината. 


/13/. Решението на комисията се подлага на гласуване в ОбС, който взема решение с мнозинство 50% плюс 1 от всички общински    съветници и утвърждава предложения от комисията  кандидат за управител.


Ако предложения кандидат за управител не получи необходимото мнозинство по чл.27, ал.4 от ЗМСМА, ОбС задължава комисията да проведе нов конкурс в сроковете и правилата на тази Наредба.



/14/. При нарушения на процедурата, заинтересованият участник може да обжалва решението на комисията в 3-дневен срок от обявяване на резултата пред кмета на Общината, който се произнася в петдневен срок от изтичане на срока за обжалване. При констатиране на нарушения по провеждането на конкурса, кмета на Общината обявява нов конкурс.
ГЛАВА  ТРЕТА


ВЪЗЛАГАНЕ  НА  УПРАВЛЕНИЕТО  И  КОНТРОЛА  НА  ОБЩИНСКО  ЕДНОЛИЧНО ТЪРГОВСКО  ДРУЖЕСТВО 

Чл.16. /1/. Управлението на общинско еднолично търговско дружество /ЕТД/ се възлага с договор за управление, сключен между Управителя  /всеки член на управителния орган на дружеството/ и кмета на общината.



/2/. Контролът за спазване на Устава/Учредителния договор и за опазване на имуществото на общинското ЕТД, както и контрола върху дейността на управителния орган в общинското ЕТД се възлага с договор за контрол, сключен между всеки контрольор, съответно член на надзорния съвет, и кмета на общината.


Чл.17.   Срокът на действие на договора за управление и на договора за контрол не може да бъде по-дълъг от три години. След изтичането на три годишния срок договора за управление и договора за контрол може да бъде удължен с още три години с решение на Общинския съвет. 


Чл.18.  В договора за управление, респ. за контрол се определят:



А/ бизнес-задачата за срока на управление;



Б/ правата и задълженията на страните;



В/ размера на възнаграждението и начина на плащането му;



Г/ отговорността на страните при неизпълнение на договора.



Чл.19.   Разпоредбите на чл.13 не се отнасят за временния управител по чл.7, т.5, с когото кметът на общината сключва договор за управление със срок до провеждане на конкурс.


Чл.20.  Договорът за управление може да бъде прекратен:



/1/. Без виновност на страните:



1.С изтичане срока на договора за управление;



2.При преобразуване, прекратяване, обявяване в несъстоятелност или приватизация на дружеството;



3.В случаи на смърт или поставяне под запрещение на управителя;



4.По взаимно съгласие на страните;



5.При фактическа невъзможност на управителя да упражнява функциите си по договора за управление повече от 90 дни без прекъсване;



6.С писмено искане на управителя с предизвестие от три месеца;



/2/. С виновност на страните:



1.При настъпване на трайни негативни стопански последици за дружеството в резултат на действията или бездействието на управителя, както и на действия срещу интересите на общината;



2.При извършено от управителя престъпление, установено с влязла в сила присъда;



3.При действия на управителя извън предоставените му с договора за управление правомощия;



4.При системно нарушаване на нормативните разпоредби;



5.При действия на управителя, насочени срещу дадени му законосъобразни разпореждания на едноличния собственик на капитала;



6.При даване от управителя на невярна информация за състоянието на дружеството пред едноличния собственик на капитала;


Чл.21. /1/. Възнаграждението на управителя се определя като процент от средната брутна работна заплата в дружеството за съответния месец.



/2/. Заплатата на управителя е за сметка на средствата за работна заплата на дружеството.

                       /3/ Възнаграждението на контрольора се определя от общинския съвет и е за сметка на средствата за работна заплата на дружеството.


Чл.22.  Управителят и контрольорът се осигуряват за всички осигурителни случаи за сметка на средствата на дружеството.


Чл.23.  Годишният счетоводен отчет на дружеството, в случаите предвидени от Закона за счетоводството се проверява и заверява от проверител - дипломиран експерт - счетоводител и се представя в общината, придружен от обяснителна записка и доклад на проверителя до 15 април след отчетната година.


Чл.24.  Проверителят се определя от кмета на общината по предложение на управителя на дружеството, не по-късно от 30-ти април след отчетната година.


Чл.25.  Управителят сключва договор с проверителя, като средствата по договора са за сметка на дружеството.


Чл.26.  След приключване на отчетната година, управителят информира ОбС за финансовото състояние на дружеството и предлага мерки за подобряване на работата му.


ГЛАВА  ЧЕТВЪРТА 


ЕДНОЛИЧНО  АКЦИОНЕРНО  ДРУЖЕСТВО


Чл.27.  Органи на общинските еднолични акционерни дружества са:



1.Едноличният собственик на капитала;



2.Съветът на директорите;



По изключение ЕАД с общинска собственост може да се управлява с двустепенна система на управление съгласно разпоредбите на Търговския закон.


Чл.28.  Общинският съвет и кметът на общината упражняват правата на едноличния собственик на капитала в общинските еднолични акционерни дружества съобразно тяхната компетентност и делегирани правомощия.


Чл.29. /1/. Общинският съвет има следните правомощия:



1.Изменя и допълва устава на дружеството;



2.Увеличава или намалява капитала на дружеството;



3.Преобразува, преструктурира и прекратява дружеството;



4.Избира и освобождава членовете на съвета на директорите и определя възнаграждението им;



5.Решава издаването на облигации;



6.Взема решения за придобиване или разпореждане с акции, собственост на дружеството, в други дружества, както и за придобиване или разпореждане с дълготрайни финансови активи на дружеството в чужбина;



7.Взема решения за придобиване или отчуждаване на недвижими имоти и вещни права върху тях;



8.Дава съгласие за учредяване на ипотека и залог за дълготрайни активи на дружеството;



9.Взема решение за назначаването и освобождаването на дипломирани експерт-счетоводители;



10.Одобрява годишния счетоводен отчет и баланса след заверката му от назначения експерт-счетоводител и разпределя печалбата;



11.Освобождава от отговорност членовете на съвета на директорите и управителните съвети;



12.Взема решения за предявяване иск срещу съвета на директорите или управителния съвет и назначава представители за водене на процес;



13.Назначава ликвидаторите при прекратяване на дружеството, освен в случаите на несъстоятелност;



14.Взема решения за допълнителни парични вноски;



15.Дава съгласие за сключване на договори за кредитиране на трети лица и договори за задължително застраховане на имущества;



16.Дава съгласие за обезпечения в полза на трети лица;



17.Определя дела на собствениците на недвижими имоти и дяловете или компенсаторни записи, които те получават в случаите по параграф 11 от допълнителните разпоредби на ЗПСК.



18.Взема решения за изваждане от патримониума на недвижимото имущество, което не се използва съобразно предмета на дейност, като със стойността му се намалява капитала;



19.Взема решения за отдаване под наем на недвижими имоти-собственост на дружеството.



/2/. Кметът на общината изпълнява правомощията на едноличния собственик в едноличните акционерни дружества в рамките на делегираните му правомощия от ОбС, както и правомощията, предвидени в тази Наредба и в Търговския закон:



1.Дава съгласие за обезпечения в полза на трети лица;



2.Дава съгласие за сключване на договори за задължително застраховане на имущество;


Чл.30.   Едноличния собственик на капитала в общинските еднолични акционерни дружества може да предвиди изрично в уставите на тези дружества друг ред или изисквания при вземане на решения относно:



1.Участие или разпореждане с участие в други търговски дружества или граждански дружества в страната или чужбина;



2.Придобиване или разпореждане с недвижими имоти или в вещни права върху тях;



3.Даване на обезпечения в полза на трети лица;



4.Сключване на договори за кредитиране на трети  лица;



5.Учредяване на ипотека или залог върху дълготрайни активи на дружеството;


Чл.31.  Правомощията на едноличния собственик на капитала се изброяват в учредителните актове, съответно в уставите на общинските еднолични акционерни дружества.


Чл.32.  Не могат да бъдат членове на съвета на директорите, надзорните и управителните съвети физически лица, които:



1.От свое или от чуждо име извършват конкурентни на дружеството търговски сделки;



2.Участват в събирателни, командитни и дружества с ограничена отговорност с конкурентна на дружеството търговска дейност;



3.Са лишени с присъда или административно наказание от правото да заемат материално-отчетническа длъжност до изтичане срока на наказанието;



4.Са били членове на изпълнителни и контролни органи или ограничено отговорни или неограничено отговорни съдружници в дружество, прекратено поради несъстоятелност, ако са останали неудовлетворени кредитори;



5.Са съпрузи или роднини до трета степен по права и съребрена линия, включително и по сватовство на друг член на органа за управление;



6.Са управители, контрольори или членове на управителни или контролни органи на друго общинско еднолично търговско дружество;



7.Са народни представители, министри, зам.министри, директори на агенции, ръководители на ведомства, областни управители, зам.областните управители, общински съветници, кметове, зам.кметове, кметове на кметства, секретари на общини, държавни служители, служители в общинската администрация, както и работещите по трудов договор.


Чл.33.  Управлението на едноличните акционерни дружества се възлага с договор, сключен между кмета на общината и съответния член на управителен съвет или член на съвета на директорите.


Чл.34.  Управлението се възлага след провеждане на конкурс по ред и условия, определени в чл.15 на тази Наредба.


Чл.35.   Договорите за управление се сключват и прекратяват съгласно чл.15 и чл.20 на настоящата наредба.


Чл.36.  Членовете на съвета на директорите или на управителния съвет имат права и задължения като тези регламентирани в чл.10 и чл.11.


Чл.37.  Възнаграждението на членовете на съвета на директорите или на управителния съвет се определя както в чл.21, а осигуровките на същите лица се уреждат съгласно чл.22.


ГЛАВА  ПЕТА

ПРИДОБИВАНЕ  НА  ДЯЛОВЕ  И  АКЦИИ  В  СЪЩЕСТВУВАЩИ  ТЪРГОВСКИ  ДРУЖЕСТВА И СЪЗДАВАНЕ НА ТЪРГОВСКИ ДРУЖЕСТВА  С  УЧАСТИЕ  НА  ДРУГИ  ЛИЦА

Чл.38. /1/. Общината придобива правото на собственост върху дялове или акции от съществуващи търговски дружества по възмезден или безвъзмезден начин с решение на Общинския съвет.



/2/. Решението за придобиване право на собственост върху дялове или акции от съществуващи търговски дружества чрез апортна вноска се взема от Общинския съвет.


Чл.39. /1/. Общината участва в създаването на търговски дружества с парични средства или с апортна вноска.



/2/. Решението за участие на общината в създаването на търговско дружество се взема от Общинския съвет.


ГЛАВА  ШЕСТА


ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНАТА В  ТЪРГОВСКИТЕ ДРУЖЕСТВА, В КОИТО ОБЩИНАТА  Е  СЪДРУЖНИК  ИЛИ  АКЦИОНЕР


Чл.39а.  В дружествата с ограничена отговорност, в които общината е съдружник, лицата упълномощени да представляват общината в общото събрание на съдружниците след изрично решение на Общинския съвет изразяват становище относно: 



1.Изменяне и допълване на дружествения договор;



2.Приемане или изключване на съдружник, даване на съгласие за прехвърляне на дружествен дял на нов член или на друг съдружник;



3.Намаляване или увеличаване капитала на дружеството;



4.Придобиване и отчуждаване на недвижими имоти и вещни права върху тях;



5.Решение за допълнителни парични вноски;



6.Решение за участие в други дружества;



7.Преобразуване и прекратяване на дружеството;


Чл.39б.  В акционерните дружества, в които общината е акционер, лицата упълномощени да представляват общината в общото събрание на акционерите вземат предварително решение от Общинския съвет по следните въпроси:



1.Изменяне и допълване на устава на дружеството;



2.Преобразуване и прекратяване на дружеството;



3.Намаляване или увеличаване на капитала на дружеството;



4.Разпоредителни действия с апортна вноска на общината в дружеството;

ГЛАВА  СЕДМА


ДИВИДЕНТИ  ОТ  ТЪРГОВСКИТЕ  ДРУЖЕСТВА

Чл.40. /1/. Едноличните търговски дружества с ограничена отговорност отчисляват дивидент за общината в размер на 10% от балансовата печалба по годишния счетоводен отчет,ако общински съвет не реши друго, а едноличните акционерни дружества – 35%,



/2/. Когато дружеството отчита непокрита загуба от минали години от печалбата по ал.1 се приспада една втора част от загубата. Дивидентът се определя от остатъка, ако има такъв.


/3/ Ал.2 не се отнася за еднолични търговски дружества с ограничена отговорност , когато общински съвет е решил друго.


Чл.41.   При преобразуване на търговското дружество по реда на глава шестнадесета от Търговския закон, както и когато след приватизацията му в рамките на текущия отчетен период се намалява общинското участие, размерът на дивидента за общината е 10%, респективно 35% върху цялото участие на общината за периода преди и след преобразуването или приватизацията.


Чл.42. /1/. Дължимият на общината дивидент се внася от търговското дружество по сметка на общината.



/2/. Дружеството внася дължимия на общината дивидент до 30 май следващата година.


Чл.43. /1/. Средствата по сметка по чл.40 се разходват по предложение на кмета на общината с решение на Общинския съвет за:



1.Оказване на временна финансова помощ на търговски дружества с общинско участие;



2.Разходи по обявяване в несъстоятелност и организиране ликвидацията на общински еднолични търговски дружества;



3.Финансиране на програми за преструктуриране на търговски дружества с общинско участие;



4.Други субсидии по решение на Общинския съвет;



/2/. Разходите се извършват до размера на наличните средства по сметката.



/3/. Неизразходваните средства в края на годината остават за ползване по предназначението им през следващата година.


Чл.44. /1/. Загубата на търговските дружества се покрива, както следва:



1.От неразпределена печалба от минали години;



2.От резервите на дружеството;



3.За сметка на допълнителния капитал;



4.Чрез намаляване на основния капитал на дружеството до разрешения от Търговския закон минимум.



/2/. Загубата по реда на ал.1, т.1, т.2 и т.3 се покрива с решение на управителя.



/3/. Загубата по реда на ал.1, т.4 се покрива с решение на Общинския съвет за едноличните търговски дружества с изцяло общинско участие.


ГЛАВА  ОСМА


ДРУГИ  УСЛОВИЯ  И  РЕД  ЗА  УПРАЖНЯВАНЕ  ПРАВАТА  НА  СОБСТВЕНОСТ  НА  ОБЩИНАТА  ВЪРХУ  КАПИТАЛА  НА  ТЪРГОВСКОТО  ДРУЖЕСТВО

Чл. 45. . Паричните постъпления от приватизацията на общинското участие в капитала на търговски дружества, обособени части от имуществото на еднолични търговски дружества с общинско участие в капитала, както и на общински нежилищни имоти, невключени в имуществото на общински търговски дружества, които се използват за стопански цели (магазини, ателиета, складове, сервизи, цехове и др.), както и на незавършени обекти на строителството, невключени в имуществото на общински търговски дружества,  се внасят в специална сметка към Общински съвет. Средствата от тази сметка се разпределят съгласно ЗПСПК.


Чл.46.   С решение на Общинския съвет в търговските дружества, в които общината е съдружник или акционер може да бъде внасяна частна собственост, при спазване изискванията на чл.72 от ТЗ.


Чл. 47. /1/ Търговски дружества с повече от 50 на сто общинско участие в капитала, с изключение на включените в списъка по чл. 3, ал. 1 от ЗПСК, съответно в списъка по чл. 3, ал. 2, изречение второ от същия закон, не могат без решение на Общинския съвет да извършват разпоредителни сделки с дълготрайни активи на дружеството, сключване на договори за придобиване на дялово участие, за наем, за съвместна дейност, за кредит, за обезпечаване на вземания, както и поемане на менителнични задължения.



/2/ Забраната по ал. 1 има сила след приемане на изрично решение за забрана от Общинския съвет. Решението се приема едновременно с възлагане изготвянето на анализ за правното състояние.



/3/ За търговските дружества, включени в списъка по чл. 3, ал. 1 от ЗПСК, забраната по ал. 1 има сила след вземане на решение за приватизация от Народното събрание.



/4/ Решението по ал. 2 се обнародва в "Държавен вестник" и се публикува най-малко в два централни ежедневника.



/5/ Действието на забраната по ал. 1 се прекратява в случаите на възобновяване на производството по несъстоятелност по § 5, ал. 3 от допълнителните разпоредби на Търговския закон.


Чл.48. /1/. Сключването на договорите по ал.1 на предходния член се извършва след провеждане на търг или конкурс по реда и условията, посочени в глава девета от тази наредба.


Чл.49.   Продажбата на дълготрайни активи може да става само след оценка от лицензирани оценители.


Чл.50.   Срокът на договорите за наем, сключени от едноличните търговски дружества на може да бъде по-дълъг от три години.


Чл.51.   Наемните цени не могат да бъдат по-малки от определените от Общинския съвет базисни цени на общински имоти.


Чл.52.   Договорите за наем, сключени до приемането на тази Наредба при наемни цени много по-ниски от базисните, се актуализират съобразно приетите от Общински съвет базисни цени.


Чл.53. /1/. Капиталът на едноличното търговско дружество може да бъде намаляван при спазване изискванията на чл.150 и чл.151 от Търговския закон:



1.При покриване на загуба по реда на чл.44, ал.1 от Наредбата;



2.При продажба на обособени части, включени в капитала на дружеството;


3.При преобразуване на дружеството;


Чл.54. Промяната на капитала подлежи на вписване в Търговския регистър , като таксата е за сметка на дружеството.


Чл.55.   Годишни инвестиции по-големи от 10% от стойността на дълготрайните материални активи на едноличното търговско дружество, могат да се извършват с решение на Общинския съвет, след мотивирано предложение.


Чл.56.   При участие на общината в търговско дружество с апортна вноска, в дружествения договор на дружеството с ограничена отговорност или в устава на акционерното дружество задължително се залага като текст или се извършва съответната промяна като се вписва, че отчуждаването на апортната вноска, когато тя включва недвижими имоти или вещни права върху тях, се извършва само със съгласието на Общинския съвет, изразено в негово решение.


Чл.57.   При участие на общината в ООД, в което тя притежава 30% и над 30% от акционерния капитал, Общинският съвет предлага членове на Надзорния съвет или на Съвета на директорите, отговарящи по брой на процента от акционерното й участие.


Чл.59.   При преговори за участие на общината в ООД или АД задължително се изисква в дружествения договор или в устава на дружеството да са спазени разпоредбите по чл.57 и чл.58 от Наредбата.


ГЛАВА  ДЕВЕТА


УСЛОВИЯ И РЕД  ЗА ПРОВЕЖДАНЕ  НА  ТЪРГОВЕ И КОНКУРСИ ЗА СКЛЮЧВАНЕ  НА  СДЕЛКИ  ПО  ПРИДОБИВАНЕ, УПРАВЛЕНИЕ  И  РАЗПОРЕЖДАНЕ  С  ИМУЩЕСТВО,  ВКЛЮЧЕНО  В  КАПИТАЛА  НА  ТЪРГОВСКИТЕ  ДРУЖЕСТВА  С  ОБЩИНСКО  ИМУЩЕСТВО


ОБЩИ  РАЗПОРЕДБИ


РАЗДЕЛ  І


Предмет  и  цел

Чл.60. /1/. По реда и условията, предвидени в тази глава, се провеждат публични търгове и публично оповестени конкурси за сключване на правни сделки по придобиването, управление и разпореждане с имущество, включено в капитала на търговските дружества с общинско имущество, когато в закон или друг нормативен акт не е предвиден друг ред.


РАЗДЕЛ  ІІ 


РЕШЕНИЕ  ЗА  ПРОВЕЖДАНЕ  НА  ПУБЛИЧЕН ТЪРГ ИЛИ ПУБЛИЧНО ОПОВЕСТЕН КОНКУРС 

ЧЛ.61. /1/. Решение за провеждане на публичен търг или публично оповестен конкурс за сключване на правна сделка с имущество на ТД се взема от: 



1.Общински съвет – Руен;



2.Управителя на дружеството – при сключване договори за наем, за възлагане на проектиране и строителство, както и в други случаи, когато с решение на ОбС му е предоставено това право. В изпълнение на това си правомощие Управителят издава заповед;



/2/. Решението или заповедта по ал.1 съдържа:



1.Вид, предмет и срок на правната сделка;



2.Начина на възлагане – търг или конкурс;



3.Начална цена;



4.Размер на депозита и краен срок за внасянето му;



5.Начина на плащане на цената и изискваните обезпечения;



6.Деня и часа на провеждане на повторен търг в случаите на чл.76, ал.4;



7.Специфични изисквания;



8.Ден, място и начален час на провеждане на търга или конкурса;



9.Други условия;



/3/. С решението за провеждане на търг или конкурс ОбС упълномощава управителя да извърши съответната процедура.

РАЗДЕЛ  ІІІ


Подготовка  и  организация

Чл.62.   Подготовката и организацията на търговете и конкурсите се извършва от търговското дружество.


Чл.63. /1/. Документацията за провеждане на търг или конкурс съдържа:



1.Решение за откриване на процедурата



2.Заявление за участие


3.Копие на обявата



4.Предмет и срок на сделката;



5.Вид на търга;



6.Условията на конкурса;



7.Началната цена;



8.Начина на плащане на цената и изискваните обезпечения и гаранции за изпълнение на задълженията по договора;



9.Вида, размера и начина на плащане на депозита за участие;



10.Мястото, където може да се получи документацията, нейната цена и начина на заплащане;



11.Времето и начина за оглед на обекта;



12.Мястото и срока за приемане на офертите;



13.Мястото, деня и часа на търга или конкурса;



14.Образци на документите, които участникът следва да попълни;



15.Други изисквания, свързани със спецификата на сделката;



16.Проекта за договор;



17.Мястото, деня и часа за провеждане на повторен търг в случаите по чл.76, ал.4;



/3/. Когато предмет на сделката е недвижим имот, към документацията задължително се прилагат: акт за собственост; скица на имота по действащия ЗРП с нанесена кадастрална основа и описани съседи.


Чл.64. /1/. Въз основа и в съответствие с утвърдената документация организаторът обявява търга или конкурса най-малко в един областен ежедневник. Обява се поставя и на определени за целта места в сградата на общината, съответно в кметството. По преценка на органа по чл.61 могат да бъдат отправяни и покани до определени фирми или учреждения.



/2/. Обявата трябва да съдържа информация за предмета на търга или конкурса, цената на книжата, размера на депозитната вноска, дата и място на провеждане, адрес и телефон на организатора и други данни.


Чл.65. /1/. Разходите по организиране, обявяване и провеждане на търга или конкурса са за сметка на търговското дружество.



/2/. Приходите от продажбата на документацията по чл.63 остават в ТД.

РАЗДЕЛ  ІV


Общи  изисквания  към  документите  за  участие

Чл.66. /1/. Задължителни документи за участие в търг или конкурс са:



1.Заявления за участие по образец;



2.Препис от решението за регистрация на участника като стопански субект;



3.Пълномощно с нотариална заверка на подписа, когато се участва чрез пълномощник;



4.Документ за закупени книжа;



5.Документ за внесен депозит;



6.Други документи съгласно чл.63;



/2/. Изискванията по т.2 не се прилагат за участници – физически лица, които нямат качества на търговец.



/3/. За чуждестранните участници съответните документи по ал.1 трябва да бъдат легализирани по установения ред.



/4/. Офертните документи се подават в запечатан, непрозрачен плик, адресиран и маркиран, съгласно указанията в книжата.


РАЗДЕЛ  V


Провеждане  на  търгове и конкурси  


Чл.67. /1/. За провеждането на търг или конкурс управителят назначава комисия от три до пет члена, в състав: председател, секретар и членове. В комисията се включват правоспособен юрист и квалифицирани специалисти с практически опит в съответствие с предмета на сделката.



/2/. В работата на комисията могат да бъдат включвани с право на съвещателен глас и други външни експерти.



/3/. При провеждането на търг или конкурс, комисията се назначава след изтичане срока за подаване на офертите.



/4/. Със заповедта за назначаване на тръжната комисия се определя и възнаграждението на нейните членове.


Чл.68. /1/. Комисията може да заседава и да приеме решения, ако присъстват най-малко 2/3 от всички членове, но не по-малко от 3 души, в това число юриста.



/2/. Комисията приема решения с обикновено мнозинство от присъствуващите с явно гласуване.



/3/. За своята работа комисията води протоколи, които се подписват от всички членове.


Чл.69. /1/. Търговете и конкурсите приключват с подписване на договор.



/2/. Когато при изтичане на срока за подписване на договор такъв не се подпише, управителят може да сключи договор със следващия класиран участник, да извърши повторно обявяване, ново обявяване или да промени процедурата, цената или условията.



/3/. Предходната алинея се прилага и в случаите, когато в срока за подаване на документи за участие не са се явили кандидати или когато комисията прецени, че постъпилите документи не отговарят на изискванията на конкурса или търга и никой от кандидатите не се допуска до участие, както и когато офертата само на един от участниците отговаря на изискванията.


Чл.70.   Участниците в търга или конкурса могат да подадат жалба по реда на АПК за неспазване на изискванията по неговата организация и провеждане.

ТЪРГОВЕ


РАЗДЕЛ  І


Търгове  с  явно  и  тайно  наддаване


Чл.71. /1/. Кандидатите за участие в търга освен документите по чл.66 представят и документ за самоличност.



/2/. При търг с тайно наддаване кандидатите внасят и оферта по реда и условията, записани в тръжните книжа.


Чл.72. /1/. Регистрирането на участниците в търга се извършва от тръжната комисия в обявения ден и час на откриване на търга.



/2/. Комисията може да откаже регистрация на участник в случай, че установи:



1.Непълнота на представените документи и неспазване на изискванията, посочени в тръжните книжа;



2.Кандидатът е лице, неизправно по договор, сключен със съответното дружество или системно нарушава актове на ОС;


Чл.73. /1/. При търг с явно наддаване председателят обявява предмета на търга и началната цена, от която започва наддаването, и определя стъпката на наддаване, която не може да бъде по-малка от 1 на сто и повече от 10 на сто от началната цена.



/2/. Наддаването се извършва чрез обявяване от участниците на последователни суми над началната цена, разграничена от председателя със звуков сигнал, като всяко увеличение трябва да бъде равно на стъпката по ал.1.



/3/. Преди третото обявяване на последната оферта председателят прави предупреждение, че е последна и ако няма друго предложение – обявява приключването на наддаването със звуков сигнал. Председателят обявява спечелилия участник и закрива търга.



/4/. В случай, че участниците в търга след изричната покана от председателя не изявят желание да участват, включително и по първоначална цена, внесените от тях депозити не се възстановяват.


Чл.74. /1/. При търгове с тайно наддаване представянето на пликовете с предложенията се прави пред комисията по търга в деня и часа, определени за начало на търга.



/2/. Върху плика се отбелязват името на участника или името на упълномощеното лице и цялостното наименование на обекта на търга.



/3/. В предложението, поставено в плика, се вписват наименованието на обекта на търга, предлаганата цена /цифром и словом/, името на участника или името на упълномощеното лице. В плика се прилага и оригиналът или нотариално заверено копие на документа, удостоверяващ представителната власт или пълномощното на представителя.



/4/. Всяко предложение, поставено в незапечатан плик или което не съдържа данните по ал.ал.1, 2 и 3 е недействително.


Чл.75. /1/. Комисията при отваряне на всеки плик проверява дали са спазени условията за участие в търга, обявява редовността на предложението и оповестява предложената цена.



/2/. Предложенията се заверяват от членовете на комисията по търга и се подреждат според размера на посочените суми.



/3/. Търгът се смята за спечелен от участника, предложил най-високата цена, което се обявява пред всички участници и търгът се закрива.



/4/. При предложена еднаква най-висока цена от повече участници търгът продължава между тях с открито наддаване, като започва от тази цена.


Чл.76. /1/. Търг не се провежда, когато участниците не осъществяват наддаване поне с една стъпка от началната цена. В този случай се прилага чл.69, ал.2 от тази наредба.



/2/. Когато на търга се яви само един кандидат, търгът се отлага с два часа и ако след този срок не се яви друг кандидат, явилият се обявява за спечелил по предложената от него цена, ако не е по-ниска от обявената начална тръжна цена.



/3/. В случай, че в резултат на декласиране на участник остане само един кандидат, търгът се провежда и кандидатът се обявява за спечелил по предложената от него цена, ако не е по-ниска от обявената начална тръжна цена.



/4/. Когато търгът е насрочен отново поради неявяване на кандидат, органът, който го провежда може да намали началната тръжна цена с не повече от 40 на сто.


Чл.77.   За резултатите от търга комисията съставя протокол в два екземпляра, който се подписва от членовете на комисията и спечелилия участник, след което един от екземплярите му се връчва.


Чл.78. /1/. Участникът, спечелил търга, внася в 7-дневен срок от връчване на протокола, достигнатата цена или първата вноска, ако е предвидено разсрочено плащане. Внесеният депозит се прихваща от цената.



/2/. При неплащане на цената в определения срок спечелилият участник губи правото за сключване на сделка по предмета на търга, както и внесения депозит. В този случай управителят може да покани за сключване на сделка участника, предложил следващата по размер цена.


Чл.79. /1/. Договорът по предмета на търга се подписва от управителя в 7-дневен срок след представяне на документа за извършеното плащане.



/2/. Имуществото, предмет на сделката, се предава с приемателно-предавателен протокол от представителите на общината и на спечелилия участник. Протоколът е неразделна част от договора.


Чл.80. /1/. Внесените депозити на неспечелилите участници се освобождават след закриване на търга от председателя на комисията.



/2/. Непотърсените по неуважителни причини в едномесечен срок от освобождаването депозити  не се възстановяват.


ГЛАВА  ІІІ


Конкурси


Чл.81. /1/. Органът по чл.61, ал.1 взема решение за сключване на правна сделка с общинско имущество чрез конкурс в случаите, когато освен размера на цената организаторът е поставил специфични изисквания към предмета на сделката, и сключването и изпълнението й са подчинени на определени условия.



/2/. По реда на тази глава се провеждат и конкурсите за отдаване под наем на свободни помещения и места – собственост на ТД, предназначени за административни, производствени и стопански нужди.


Чл.82. /1/. Условията на конкурса могат да бъдат:



1.Заплащане на определена цена;



2.Запазване предназначението на обекта;



3.Запазване или създаване на работни места;



4.Извършване на инвестиции;

 

5.Свързани с опазване или възстановяване на околната среда;



6.По начина и срока за прехвърляне на собствеността;



7.Определяне на срок, през който приобретателят не може да разпорежда с обекта на конкурса.



8.Специфични технологични, технически или естетически качества на изпълнението или крайния строителен продукт;



9.Други условия и изисквания към участниците, съобразно спецификата на сделката;



/2/. С утвърждаването на конкурсните книжа се определят приоритетните условия на конкурса.


Чл.83.   Освен данните по чл.66 предложението на участниците трябва да съдържа:



1.Наименованието на обекта на конкурса;



2.Проект за стопанско развитие на обекта;



3.Насрещни предложения на участника, благоприятни за организатора;



4.Цена и условия за плащане;


Чл.84.   Комисията може да откаже да допусне до конкурса участник в случай, че установи:



1.Непълнота на представените документи и неспазване на изискванията, посочени в документацията;



2.Участникът е лице, неизправно по правоотношение със съответното дружество или системно нарушава актове на ОС;


Чл.85.   Когато в срока постъпи предложение само от един кандидат, срокът за предаване на предложения за участие в конкурса може да се удължи до 30 дни по преценка на управителя. Ако в този срок не постъпи ново предложение, се прилага разпоредбата на чл.69, ал.2.


Чл.86.   След изтичане на срока за приемане на предложения конкурсната комисия ги разглежда и изготвя доклад до органа по чл.61, ал.1, в който оценява и подрежда представените предложения.


Чл.87. /1/. В срок до десет дни от получаване на доклада, със заповед управителя определя участника, спечелил конкурса и окончателните условия по сделката.



/2/. За спечелил конкурса се обявява участникът, чието предложение най-пълно удовлетворява конкурсните условия или е направил насрещни предложения, по-благоприятни от първоначалните условия.


Чл.88.   На спечелилия конкурса се изпраща съобщение с обратна разписка от управителя, което съдържа:



1.Уведомление за акта по чл.87 и окончателните условия по сделката;



2.Начин и срок за плащане на  цената или първоначалната вноска при разсрочено плащане;



3.Условия, които трябва да се изпълнят преди сключване на договора;



4.Времето и мястото, където трябва да се яви за сключване на договора;


Чл.89.   При неплащане на цената в определения срок и неизпълнение на условията по чл.88, т.3 спечелилият участник губи правото за сключване на сделка по предмета на конкурса, както и внесения депозит. В този случай се прилага чл.69, ал.2 от тази наредба.


Чл.90. /1/. Договорът по предмета на конкурса се подписва от управителя и спечелилия участник в 7-дневен срок след представяне от участника на документ за извършеното плащане и постъпване на сумата по сметка на ТД и изпълнение на условията по чл.88, т.3.



/2/. Имуществото – предмет на сделката, се предава с приемателно-предавателен протокол между представители на ТД и спечелилия участник и е неразделна част от договора.



/3/. Копие от договора и приемателно-предавателния протокол се изплащат за сведение на кмета на Общината.

ЗАКЛЮЧИТЕЛНИ   РАЗПОРЕДБИ


§ 1. Настоящата Наредба се приема на основание чл.34, ал.5 от Закона за общинската собственост


§ 2. Изпълнението на настоящата Наредба се възлага на кмета на Общината.

            § 3. Наредбата влиза в сила от деня на приемането ѝ от Общински съвет Руен.

